Sorgsentrum, polisie ondersoek ‘aanranding’ van bejaarde met Alzheimers  Die vrou se linkerbeen. Foto: Verskaf Die Silverton-polisie en die ADCare-groep ondersoek ŉ voorval waarin ŉ 82-jarige pasiënt met Alzheimer se siekte by een van ADCare se sorgsentrums beseer is terwyl sy onder toesig van twee versorgers was. ADCare is ŉ nie-winsgewende organisasie wat verswaktesorgdienste bied aan Alzheimers en dementia pasiënte en verswakte mense, asook mense wat gediagnoseer is met veelvuldige sklerose, by sewe sorgsentrums in Pretoria en Johannesburg. “Ons bestaan al sedert 2009 en versorg tans altesaam 400 mense. Dit is die eerste voorval en ons beskou dit in ŉ ernstige lig. Daarom het ons die polisie se hulp ontbied. Indien die versorger haarself skuldig gemaak het aan aanranding, moet die waarheid uitkom, want hier is nie plek vir aanranders by ons nie,” het Suzette Botha, ADCare se eienaar, Donderdag aan Maroela Media gesê. Die pasiënt is op 15 November omstreeks 10:00 by die Cura-sorgsentrum in Equestria beseer, kort voordat sy moes gaan was. Sy het ŉ diep snywond in die vorm van ŉ hoefyster aan haar linkerbeen opgedoen. “Die pasiënt het weens die aard van haar siekte al voorheen aggressief opgetree wanneer sy moes gaan was. Sy was die betrokke dag in die sorg van ŉ 38-jarige versorger, wat al twee jaar lank na haar omsien. ŉ Studenteversorger was ook by.” Die 38-jarige versorger, wat deur die polisie gesoek is om ŉ verklaring af te lê, beweer die vrou het aggressief geraak en begin skop en so haar been teen ‘n ysterrand van ‘n bed stukkend geskop. Die studenteversorger het egter later gesê die ander versorger het die bejaarde vrou stukkend geskop. Die suster in beheer by die sorgsentrum het ná die voorval dadelik die wond versorg en haar na die Wilgers-hospitaal geneem vir behandeling. Hulle het die vrou se familie in kennis gestel en die voorval aangemeld. Aangesien daar sprake van aanranding was, het die bestuur dit ook by die polisie aangemeld en is ŉ saak van aanranding aanhangig gemaak. “Ons pasiënte is vir ons uiters belangrik en ons het ŉ eed afgelê om elkeen van hulle te versorg en in oorvloed lief te hê. Weens die aard van hul siekte, is ons pasiënte nie in staat om behoorlik te kommunikeer nie en kan hulle ons dus nie vertel wat gebeur het nie. Dit is ons verantwoordelikheid om vas te stel wat gebeur het.” Botha het gesê voorlopige ondersoek dui daarop die senior versorger en die student het glo meningsverskille gehad en die student se weergawe van gebeure kan moontlik betwyfel word. “Die senior versorger het glo gevoel sy word geteiken en het uit vrees vir inhegtenisneming gevlug, aangesien sy twee kinders het. Sy het intussen met die polisie kontak gemaak en gaan binnekort haar verklaring aflê. Sy is ook bereid om ŉ leuenverklikkertoets af te lê,” het Botha gesê. “Ons laat die polisie nou toe om hul werk te doen en hul ondersoek af te handel. As sy skuldig is, moet die reg sy gang gaan. Indien dit aan die lig kom dat die student vir ons gejok het, sal ons die nodige interne tugstappe teen haar doen.” Botha het verder beklemtoon die versorger werk al twee jaar lank daar en niemand het nog oor haar diens gekla nie. Daar is ook ‘n familie wat bereid is om haar voltyds aan te stel om na hul pa om te sien. Sy het ook verduidelik die pasiënte se velle is baie sensitief is weens hul siekte en baie wonde word self veroorsaak. “Afhangende van die fase van hul siekte, tree van die pasiënte soms soos driejarige kinders op wat oor hul beddens klouter en dan val en seerkry. Hulle kneus ook maklik van die geringste stampie.” Botha het gesê hul versorgers is goed opgelei om die pasiënte versigtig te hanteer en weet ook wat om te doen as die pasiënte aggressief raak. “Daar is ook senior personeel en ŉ voltydse dokter by elke sorgsentrum wat vinnig sal agterkom as pasiënte aangerand word. Die sorgsentrums word ook gereeld deur die departement van gesondheid geïnspekteer.” Sy het gesê dit gaan goed met die vrou wat seergekry het. “Haar wond herstel mooi en die wondsorgsuster is tevrede met haar vordering. Dit lyk nie of daar enige permanente skade gaan wees nie. Sy is nog in ons sorg en haar familie wag saam met ons dat die polisie hul ondersoek afhandel.” ADCare het onderneem om vir die pasiënt se wondsorg te betaal. Kapt. Jan Sepato, woordvoerder van die Silverton-polisie, het aan Maroela Media bevestig die polisie ondersoek ŉ saak van aanranding. “Die polisie is na die versorger se huisadres in Mamelodi, maar sy was nie daar nie. Die ondersoekbeampte is meegedeel dat sy glo in KwaMhlanga in Mpumalanga is. Die ondersoekbeampte het sy kontakbesonderhede by die vrou se pastoor gelos en die vrou het intussen die ondersoekbeampte gebel en onderneem om haar verklaring af te lê, waarna die volgende stappe bepaal sal word,” het Sepato gesê.